รายงานคณะกรรมการตรวจสอบ

คณะกรรมการตรวจสอบโดยการแต่งตั้งของคณะกรรมการบริษัท คาสเซ่อร์พีคโฮลดิ้งส์ จำกัด
(มหาชน) ประกอบด้วยกรรมการอิสระจำนวน 3 ท่านกล่าวคือ นางสาวนภาพร ธนวัฒน์ยรรยง
แทนนางปิยดา สุกใส ที่ลาออกเนื่องจากติดภาระกิจส่วนตัว นายทรงศักดิ์ วงศ์สรรคกร และ
นายมณฑป์ สุกใส ซึ่งได้รับการแต่งตั้งเข้ามาเป็นกรรมการอิสระแทน นางปิยดา สุกใส
ในตำแหน่งที่ว่างลง ตามมติที่ประชุมคณะกรรมการบริษัทฯ ครั้งที่ 5/2558 ในวันที่ 1 เมษายน
2558 โดยมี นางสาวนภาพร ธนวัฒน์ยรรยง เป็นประธานคณะกรรมการตรวจสอบ
และนางสาวพรทิพย์ ศรีพิทักษ์สกุล ผู้จัดการฝ่ายตรวจสอบภายใน ทำหน้าที่เลขานุการคณะ
กรรมการตรวจสอบ
กรรมการตรวจสอบทุกท่านมีคุณสมบัติของกรรมการอิสระและกรรมการตรวจสอบครบถ้วน
ตามข้อกำหนดของสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.)
และตลาดหลักทรัพย์แห่งประเทศไทย

ในรอบปี 2558
คณะกรรมการตรวจสอบได้ปฏิบัติงานอย่างเป็นอิสระตามขอบเขตหน้าที่และความรับผิดชอบที่ได้รับมอบ
หมายจากคณะกรรมการบริษัท และได้กำหนดไว้ใน “กฎบัตรคณะกรรมการตรวจสอบ”
โดยมีการประชุมรวม 4 ครั้ง ซึ่งกรรมการตรวจสอบได้เข้าร่วมประชุมครบทั้งสามท่านในครั้งที่
1/2558, 2/2558 และ 3/2558 และนางสาวนภาพร ธนวัฒน์ยรรยง ขาดประชุม 1 ครั้ง
คือในครั้งที่ 4/2558 เนื่องจากไปต่างประเทศ การประชุมทั้ง 4 ครั้ง
เป็นการประชุมร่วมกับฝ่ายบริหารของบริษัทฯ และบริษัทย่อย ผู้สอบบัญชีรับอนุญาต
และผู้ตรวจสอบภายใน เพื่อรับฟังการเสนอข้อมูล
แลกเปลี่ยนความคิดเห็นและข้อเสนอแนะที่เป็นประโยชน์ต่อการบริหารงาน
นอกจากนี้ก็มีการประชุมร่วมกันระหว่างคณะกรรมการตรวจสอบกับผู้สอบบัญชีภายนอก
โดยไม่มีผู้บริหารร่วมด้วยหนึ่งครั้ง

สาระสำคัญของภารกิจที่ปฏิบัติในรอบปี 2558 สรุปได้ดังนี้ คือ

1.  การสอบทานการรายงานทางการเงิน
    คณะกรรมการตรวจสอบได้สอบทานงบการเงินรายไตรมาส และงบการเงินประจำปี 2558
    ของบริษัท คาสเซ่อร์พีคโฮลดิ้งส์ จำกัด (มหาชน) และบริษัทย่อย
    โดยการสอบถามและรับฟังคำชี้แจงจากฝ่ายบริหาร และข้อเสนอแนะจากผู้สอบบัญชี
    เพื่อพิจารณาเกี่ยวกับความถูกต้อง ครบถ้วน และเชื่อถือได้ของงบการเงิน
    ตลอดจนถึงการเปิดเผยข้อมูลอย่างเพียงพอ
    ซึ่งคณะกรรมการตรวจสอบมีความเห็นสอดคล้องกับผู้สอบบัญชีว่า
    งบการเงินดังกล่าวได้จัดทำขึ้นอย่างถูกต้องในสาระสำคัญตามมาตรฐานการบัญชีที่รับรองทั่วไป

2.  การสอบทานระบบการควบคุมภายในและประเมินผลการตรวจสอบภายใน
    คณะกรรมการได้สอบทานผลการประเมินระบบการควบคุมภายในโดยรวมและผลการตรวจสอบจากฝ่ายตรวจสอบภายในเป็นรายไตรมาส
    และมีความเห็นว่าบริษัทฯ มีระบบการควบคุมภายในที่เพียงพอ
    และเหมาะสมกับการดำเนินธุรกิจของบริษัทฯ
    และไม่พบข้อบกพร่องในสาระสำคัญที่จะกระทบต่องบการเงินของบริษัท
    ทั้งนี้หน่วยงานตรวจสอบภายในได้ปฏิบัติหน้าที่อย่างเป็นอิสระและมีประสิทธิผล

3.  การพิจารณารายการของบริษัทที่เกี่ยวโยงกันหรือรายการที่อาจมีความขัดแย้งทางผลประโยชน์
    จากรายงานของฝ่ายบริหารรายไตรมาส คณะกรรมการตรวจสอบมีความเห็นว่า
    รายการดังกล่าวเป็นรายการที่เกี่ยวข้องกับการดำเนินธุรกิจโดยปกติและได้ปฏิบัติตามกฎระเบียบที่เกี่ยวข้องอย่างสมเหตุสมผล
    โดยมีการเปิดเผยข้อมูลไว้อย่างถูกต้อง และครบถ้วน

4.  การสอบทานการปฏิบัติตามกฎหมายว่าด้วยหลักทรัพย์และตลาดหลักทรัพย์
    ข้อกำหนดของตลาดหลักทรัพย์ และกฎหมายที่เกี่ยวข้องกับธุรกิจของบริษัท
    คณะกรรมการตรวจสอบไม่พบว่า มีประเด็นสำคัญเกี่ยวกับการไม่ปฏิบัติตามกฎหมาย
    และข้อกำหนดดังกล่าว

5.  การพิจารณาคัดเลือกผู้สอบบัญชี คณะกรรมการตรวจสอบได้พิจารณาคัดเลือกและนำเสนอต่อคณะ
    กรรมการบริษัท เพื่อขออนุมัติจากที่ประชุมใหญ่สามัญประจำปีผู้ถือหุ้น ให้พิจารณาแต่งตั้ง น.ส.
    กรรณิกา วิภาณุรัตน์  (ผู้สอบบัญชีรับอนุญาตเลขที่ 7305)  หรือ นายจิโรจ ศิริโรโรจน์
    (ผู้สอบบัญชีรับอนุญาตเลขที่ 5113) หรือ น.ส.นงลักษณ์ พัฒนบัณฑิต 
    (ผู้สอบบัญชีรับอนุญาตเลขที่ 4713) หรือ นายเจษฎา หังสพฤกษ์ 
    (ผู้สอบบัญชีรับอนุญาตเลขที่ 3759) แห่งบริษัท กรินทร์ ออดิท จำกัด เป็นผู้สอบบัญชีของบริษัทฯ
    ประจำปี 2559

ในนามคณะกรรมการตรวจสอบ

นางสาวนภาพร ธนวัฒน์ยรรยง

ประธานกรรมการตรวจสอบ